Ġiet żviluppata app immirata lejn tfal tal-primarja, b'informazzjoni fuq sorsi differenti għat-tniġġis fl-arja, l- air quality monitoring network tal-Awtorità għall-Ambjent u r-Riżorsi (ERA), l-effetti fuq is-saħħa mit-tniġġis fl-arja, u fuq x'jista' jsir fil-prattika sabiex ngħinu biex jonqos it-tniġġis fl-arja. Dan tħabbar mill-Ministru għall-Edukazzjoni Justyne Caruana u mill-Ministru għall-Ambjent, it-Tibdil fil-Klima u l-Ippjanar Aaron Farrugia. Din l-app, li ġiet żviluppata mill-Awtorità għall-Ambjent u r-Riżorsi (ERA) flimkien ma' uffiċjali tal-edukazzjoni, tista' tiġi installata fuq it-tablets tat-tfal tal-iskola (One Tablet Per Child Scheme) ser tkun qed tinkludi żewġ mini-games li ser ikunu qed jintroduċu lit-tfal għal numru ta' tibdiliet żgħar li jistgħu jagħmlu fil-ħajja tagħhom ta' kuljum sabiex ikollhom impatt pożittiv fuq il-kwalità tal-arja. Il-Ministru għall-Ambjent, it-Tibdil fil-Klima u l-Ippjanar Aaron Farrugia qal li d-destin tal-pjaneta jinsab f'idejn uliedna, u huwa kruċjali għalihom li jiżviluppaw għarfien aktar profond tal-kwistjonijiet ambjentali u jieħdu deċiżjonijiet infurmati. "Min-naħa l-oħra, l-kwalità tal-arja nnifisha hija kwistjoni urġenti speċjalment f'perjodu fejn is-saħħa pubblika inġenerali qiegħda tingħata ħafna attenzjoni. Fl-Ewropa, l-arja hija iktar nadifa llum milli kienet f'dawn l-aħħar 20 sena, u dan juri li l-azzjonijiet ta' politika u ta' kooperazzjoni kellhom effett pożittiv. Iżda għandna bżonn nagħmlu iktar, u inizjattivi mmirati lejn l-iżgħar membri tas-soċjetà tagħna huma pass fid-direzzjoni t-tajba", qal il-Ministru Farrugia. Il-Ministru għall-Edukazzjoni Justyne Caruana tkellmet dwar l-importanza ta' edukazzjoni ħolistika. Hija qalet li, "Parti essenzjali mill-edukazzjoni ta' wliedna hija li niżguraw li l-istudenti tagħna jingħataw aktar possibilitajiet biex iwessgħu l-għarfien tagħhom lil hinn mill-aspett tradizzjonali tal-edukazzjoni, billi nipprovdulhom l-għodda neċessarja li permezz tagħha huma jistgħu jqanqlu għarfien dwar is-suġġett ukoll". Il-Ministru Caruana qalet ukoll li għalhekk tinkoraġixxi li l-iskejjel ikunu parteċipi fil-programm EkoSkola, inizjattiva mmexxija lokalment minn Nature Trust/FEE Malta, li huwa programm internazzjonali għall-iskejjel kollha, li jgħinhom lejn edukazzjoni għall-iżvilupp sostenibbli. Hija faħħret inizjattivi bħal dik tal-lum, għax dawn jipprovdu sfera edukattiva li żżid l-għarfien dwar l-importanza tal-ambjent. Il-Perit Michelle Piccinino, CEO tal-Awtorità għall-Ambjent u r-Riżorsi (ERA), qalet li l-edukazzjoni hija kruċjali għal bidla ambjentali. Din il-logħba edukattiva tolqot ukoll punt li ħareġ minn stħarriġ li għamlet l-Awtorità, li wera li waqt li informazzjoni li tingħata lill-pubbliku hija importanti, l-istess pubbliku jixtieq ikun jaf x'tibdiliet jista' jagħmel biex hu stess jikkontribwixxi għall-protezzjoni ambjentali. Din l-app hija eżempju ċar tal-impenn tal-ERA, ma' kull settur tal-pubbliku, inkluż it-tfal u ż-żagħżagħ li huma l-futur tagħna. L-ERA se tkompli b'aktar kampanji edukattivi, pariri esperti u żvilupp ta' politiki intiżi biex intejbu il-kwalità tal-arja, fost aspetti ambjentali oħra, għall-kwalità tal-ħajja tagħna. Din l-app tista' tintuża minn għalliema tax-xjenzi u għalliema oħrajn li jixtiequ jiddiskutu suġġetti relatati ma' sorsi differenti ta' enerġija u t-tniġġis, li huma żewġ suġġetti li jissemmew fil-Learning Outcomes għax-Xjenzi fil-livell primarju. Din il-kollaborazzjoni u l-app li nħolqot issaħħaħ l-applikazzjoni tax-xjenzi fil-ħajja ta' kuljum u tikkonferma l-importanza li kull wieħed u waħda minna għandu, sa minn età zgħira, fil-ħolqien u manutenzjoni ta' ambjent san. Dan it-tagħrif twassal mid-Dipartiment tal-Informazzjoni.